Správa z 38 výročného kongresu ESVS v Krakove, ktorý sa konal  24.-27. septembra 2024

Ako  národný delegát Slovenskej spoločnosti cievnej chirurgie som sa zúčastnil výročného kongresu ESVS (European Society for Vascular Surgery), Európskej spoločnosti pre cievnu chirurgiu. Kongres sa konal 24.9 až 27.9 v kongresovom centre ICE v Krakove. Kongres sa skladal z dvoch častí,  z ESVS agendy  a vlastného kongresu s odborným programom. ESVS agenda sa preberala pred samotným kongresom, od 8h do 12h 24.9.2024 v priestoroch ICE Krakow. Tejto agendy sa zúčastnili národní delegáti  ESVS a predsedníctvo ESVS. 

Agenda ESVS pozostávala zo štyroch bodov. 

1.Uvítanie: Schôdzu viedol prezident ESVS prof. Ian Loftus a najskôr prebehlo zhodnotenie posledného mítingu, ktorý sa konal on-line 30.4. 2024. Potom prezident privítal 7 nových národných delegátov ESVS a 6 nových delegátov EVST.

2 Voľba prezidenta ESVS
Na výbore prebehla voľba prezidenta na roky 2026-2027. Predstavili sa dvaja kandidáti:

Prof. Nabil Chakfé (Francúzko)
Prof. Vladimir Malakoski ( Švajčiarsko)

V tajnej voľbe bol za prezidenta ESVS zvolený prof. Nabil Shafke z Francúzka.

3. Voľba generálneho sekretára

Na výbore sa tiež volil nový generálny sekretár, ktorým je teraz Maarit Venermo

Predstavili sa traja kandidáti-

Prof. Robert Hinchcliffe (Spojené Kráľovstvo)
Prof. Fabien Lareyre (Francúzko)
Prof. Ahmed Nassef (Spojené Kráľovstvo)

V dvojkolovej voľbe vyhral prof. Robert Hinchcliffe zo Spojeného Kráľovstva, ktorý bude generálnym sekretárom ESVS pre ďalšie obdobie po Maarit Venermo z Fínska. 


4. Správy sekcií ESVS a round table
Správu za jednotlivé sekcie predniesol prof. Ian Loftus 

a) Bola predstavená analýza financovania ESVS
Boli ukončené všetky účty ESVS za rok 2023. Rok 2023 priniesol hospodárenie so ziskom 107 000 eur. Na rok 2024 boli posledné predpoklady zisku ESVS  25 000 eur. 

b) Bola predstavená analýza členského za posledné roky.  Ku koncu roku 2023  bol počet členov ESVS 3024. Aktuálne ku dňu kongresu bolo v ESVS 3004 členov.  Z toho bolo 69% plných členov a 25% lekárov v príprave. Prezident ESVS predstavil i ďalšiu analýzu členov spoločnosti. Mužov je v ESVS 73% a žien 27%. Čo sa týka rozloženia podľa kontinentov, 90% členov ESVS je v Európe a 10% členov našej spoločnosti je mimo Európy.  ESVS združuje 36 národných asociácii, okrem európskych krajín sú to národné spoločnosti Austrália a Nový Zéland, India, Indonézia, Japonsko, Južná Afrika, Južná Kórea a USA. Počet členov ESVS v Rakúsku, Česku a Maďarsku minulý rok klesal. No v Japonsku, Poľsku, Južnej Afrike a UK vzrástol. 

c)  Ian Loftus predstavil tiež obsadzovanie nových miest v štruktúrach ESVS. Bolo voľných celkovo 26 pozícií v štruktúrach ESVS, na ktoré bolo 64 uchádzačov. Z toho bolo 44% žien. Bolo obsadených 7 voľných pozícií v EDI Task Force. 4 voľné miesta v PAD Certifaction Task Force, 3 miesta v Programme Committee, 3 miesta v ESVS LIbrary Committee, jedno miesto v Aortic Fellowship Lead. 3 miesta v Guidelines Steering Committee. A tiež pozícia EJVES senior editor.
 
d)  Ďalej Ian Loftus analyzoval národných delegátov. ESVS má 32 národných delegátov. Z toho je 88% mužov a 12% žien, ďalej 88% národných delegátov ESVS  je z Európy.  Národných delegátov za EVST  je 27. Celkovo 74% z toho je mužov a 26% je žien. 96% delegátov EVST je z Európy. ESVS má 8 nových delegátov a 7 nových delegátov má ESVT. 

e) Ďalej prebehla analýza výročného kongresu ESVS v Krakove. Tento kongres má redukovaný odborný program, ako reakcia na pripomienky na minulé kongresy. Na minulých kongresoch bolo kritizované, že mali príliš veľa paralelných sekcií , takže teraz sa organizátori snažili dať viac času na diskusiu a interakcie s účastníkmi. Výročný kongres v Krakove má menej abstraktov, avšak napriek tomu viac registrovaných účastníkov a tiež viac  registrácii k workshopom. Popri odbornom programe pribudol i väčší spoločenský program. Konal sa Charitatívny beh 24.9. na podporu Etiópskej humanitárnej organizácie. Ďalej sa konala Wellcome recepcia v priestoroch kongresového centra 25.9.  Ďalej sa v rámci kongresu konala slávnostná večera 26.9. 

f) ESVS Akadémia
Prezident ESVS Ian Loftus predniesol i analýzu ESVS akadémie. Prebieha 12 workshopov ESVS (online i prezenčných) so 153 účastníkmi. Celkovo 17% z toho tvoria ženy. Aortický fellowship mal 35 prihlásených. Akadémia má v súčasnosti Academy Chair, Academy Pathway Leads a tiež Academy Junior Moderators.

g) ESVS odporúčania. 
Momentálne sa pracuje na 7 odporúčaniach. Vaskulárna Trauma, Mesenterické cievy, DTA, Cievne malformácie, Cievny prístup, Infekcie cievnych protéz a Amputácie. Komisia na tvorbu odporúčaní pracuje na consesus statment: Manažment žien ako pacientov, Endovaskulárna liečba ascendentnej aorty. Celkovo je až 14% nárast stiahnutí aplikácie na odporúčania. 

h) ESVS knižnica. Bolo pridaných 24 zdrojov do ESVS knižnice tento rok. Pracuje sa na vizuálnej a štrukturálnej prestavbe knižnice. Ďalej je pripravovaná revízia obsahu knižnice. 

i)   Ďalej bola podaná správa o EVST European Society of Vascular Trainee . EVST mala 13 on line súťaží. EVST spustila tiež program Mentorshipu. Tento program má 21 mentorov, z toho je 43% žien. Momentálne je nábor na EVST sekretára a tiež na EVST reprezentanta v Academy komisi.
  
j) Sponzorstvo. ESVS má 4 hlavných sponzorov: Cook, Gore, Medtronic a Philips. V roku predstavovalo sponzorstvo ESVS od hlavných partnerov 1 000 000 eur. Čo predstavuje 8% nárast oproti príjmom v roku 2023. Toto sponzorstvo nezahrnuje podporu Európskeho venózneho registra. 

k) Ďalej bola Ianom Loftusom, prezidentom ESVS, podaná analýza publikácií. Hlavný časopis ESVS je European European Journal of Vascular and Endovascular Surgery EJVES, ktorý ma Impakt Faktor 5,7.  Veľmi pozitívnou správou je, že druhému časopis ESVS European Journal of Vascular and Endovascular Surgery Vascular Forum ( EJVES VF) sa zvýšil IF na 1,4. V roku 2022 mal IF len 0,6 a v roku 2023 je to už 1,4. Ďalej Ian Loftus informoval, že bolo publikovaných 4 nových virtuálnych kapitol a 14 nových podcastov. 

l) Ďalej prebehla informácia o zriadení Európskeho venózneho registra, ktorý zahrnuje pacientov s hlbokou žilovou trombózou. Informácie sa majú týkať liečby a jej výsledkov, tak aby sa dali z nich vyvodiť vedecké závery. Medicínske centrá boli vyzvané na zapojenie do projektu. Pilotná fáza je plánovaná na október 2024 a oficiálne spustenie projektu sa plánuje na september 2025. Tento projekt je sponzorovaný firmami. 


4  Následne prebiehal okrúhly stôl, kde sa národní delegáti rozdelili do trojíc a zaoberali sa rôznymi otázkami. Celkovo bola na kongrese podstatne väčšia snaha o integráciu účastníkov do diskusií a interaktívnych skupín. Ja som bol v trojici s nemeckým a srbským účastníkom. Mali sme otázku dostupnosti cievnych protéz a stentgraftov v našom zdravotníctve a ich preplácanie poisťovňami. Vlastne v našom zdravotníctve, ako i v nemeckom, sú dostupné hlavné protézy a stentgrafty a zároveň sú preplácané poisťovňami . Problém bol viac v srbskom zdravotníctve. 



Potom od 24. 9. do 27.9. prebiehal vlastný kongres.

Po skončení zasadnutia národných delegátov ESVS prebehla sekcia, kde boli víťazné prednášky mladých cievnych chirurgov z národných kongresov. 
Slovensko veľmi pekne reprezentoval MUDr. Martin Pribula z Martina s víťaznou prednáškou z nášho kongresu o Liečba infekcie aortálnych protéz. 
Potom odborné prednášky prebiehali vo viacerých sekciách. Snažil som sa navštevovať oficiálne ESVS prednášky. No bolo to veľké množstvo informácií a snažil som sa rozdeliť informácie, ktoré ma zaujali  podľa topiky.
Mal som tú česť, že som mal prednášku v úvodnom bloku, ktorý bol venovaný cievnej chirurgii v strednej Európe, fokus na aortálnu chirurgiu. Kde sa predstavili účastníci z Poľska, Česka, Maďarska, Litvy a ja som reprezentoval Slovensko. Mal som prednášku o liečbe infekcií aortálnych protéz a stentgraftov, kde som predstavil možnosti liečenia. Z našich skúseností je preferovaná liečba in-situ rekonštrukciou biologickým graftom. Buď z hlbokej žily, humánnym aortálnym allograftom alebo konduitom z bovinného perikardu.



Supraaortové vetvy.    V tejto sekcii opäť dominovala analýza publikovaných nových ESVS odporúčaní, kde by pacienti s asymptomatickou stenózou, mali mať ešte jeden rizikový faktor, aby boli indikovaní k operácii. Tento rizikový faktor môže byť buď funkčný, alebo morfologický. Medzi morfologické rizikové faktory patrí nepravidelný povrch stenózy, mäkký plát, hemorágia do plátu, rýchle progredujúca stenóza. Medzi funkčné rizikové faktory patrí napríklad prekonaná mozgová ischémia v minulosti. Pacient indikovaný k operácii asymptomatickej stenózy nad 70% by mal mať ešte jeden rizikový faktor a to buď morfologický, alebo funkčný. Ďalej bola zopakovaná požiadavka karoticko-subklaviálnaho bypassu event reinzercie pri prekrytí a. subclavia stentgraftom.  
. 

Aortoiliakálne postihnutia:  Opäť prebehla otázka, ako liečiť endoleak II. So zväčšovaním vaku aneuryzmy. Na túto otázku bolo viac názorov, ale väčšina prítomných sa klonila k chirurgickej liečbe pri zväčšovaní vaku aneuryzmy. Z tohto bloku ma zaujali prednášky o možnostiach endovaskulárnej liečby vzostupnej aorty.
V liečbe aortoiliakálnych aneuryziem dominuje EVAR.
Opätovne rozoberaná otázka klesajúceho počtu otvorených aortálnych rekonštrukcií a nedostatočného tréningu mladých cievnych chirurgov v otvorenej aortálnej chirurgii. 

Periférne tepny. V tejto oblasti zasa dominuje endovaskulárna liečba. Zazneli prednášky, že včasná intervencia u klaudikantov má horšie výsledky než konzervatívna liečba , intervalový tréning. Najlepšie výsledky v liečbe chronickej končatinu ohrozujúcej ischémie má bypass so safénou. 

Cievne úrazy:   V liečbe periférnych úrazov dominuje chirurgická liečba a v liečbe intratorarakálnych a brušných úrazov dominuje použitie endovaskulárnej liečby : stentgraftov a embolizácie

Celkovo bol výročný kongres ESVS prínos po teoretickej aj praktickej stránke a mladí chirurgovia pred a po atestácii by mali byť čo najviac zapojení do rôznorodých aktivít ESVS. 
dr. Vladimir Sihotský 		 Košice 8.12.2024
